KOMISIJOS REGLAMENTAS (EB) Nr. 2076/2005
2005 m. gruodžio 5 d.
nustatantis pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti ir iš dalies keičiantis Reglamentus (EB) Nr. 853/2004 ir (EB) Nr. 854/2004
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 9 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 16 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (3), ypač į jo 63 straipsnio 1 dalį,
kadangi:
(1)
Nuo 2006 m. sausio 1 d. pradėjus taikyti Europos Parlamento ir Tarybos reglamentus (EB) Nr. 852/2004 (4), (EB) Nr. 853/2004, (EB) Nr. 854/2004 ir 882/2004, reikės daryti nemažų pakeitimų taisyklėse ir procedūrose, kuriomis turi vadovautis maisto verslo subjektai ir valstybių narių kompetentingos institucijos. Taikant kai kurias iš šių priemonių nuo pat 2006 m. sausio 1 d., tam tikrais atvejais atsirastų praktinių sunkumų. Todėl, siekiant sudaryti galimybę sklandžiai pereiti prie naujų taisyklių ir procedūrų, turėtų būti numatytas atitinkamas pereinamasis laikotarpis.
(2)
Nustatant pereinamojo laikotarpio trukmę reikėtų atsižvelgti į pirmąją naujos su higiena susijusių klausimų teisinio reguliavimo sistemos analizę, kurią numatyta atlikti per pirmuosius ketverius metus.
(3)
Todėl reikėtų numatyti pereinamąjį laikotarpį, kurio metu bus galima palaipsniui įgyvendinami reglamentuose nustatytus reikalavimus. Siekiant suderinto požiūrio, tas pereinamasis laikotarpis turėtų iš esmės tęstis ketverius metus, o pateisinamais atvejais galėtų būti trumpesnis. Taip pat reikėtų numatyti galimybę bet kurias iš šių priemonių persvarstyti atsižvelgiant į įgytą patirtį.
(4)
Reikėtų taikyti standartinę pereinamojo laikotarpio priemonę - toliau leisti teikti į rinką, prieš pradedant taikyti naujas taisykles, pagamintus produktus. Ši priemonė turėtų būti taikoma visu pereinamuoju laikotarpiu, išskyrus atvejus, kai produkto galiojimo terminas yra trumpesnis.
(5)
Reglamento (EB) Nr. 853/2004 nuostatos netaikomos tais atvejais, kai tiekėjas tiesiogiai galutiniam vartotojui arba į vietines mažmeninės prekybos vietas, aprūpinančias galutinį vartotoją, tiekia mažus paukštienos ir kiškinių gyvūnų šviežios mėsos kiekius. 1971 m. vasario 15 d. Tarybos direktyva 71/118/EEB (5) dėl sveikatos problemų, turinčių įtakos prekybai šviežia paukštiena, ir 1991 m. lapkričio 27 d. Tarybos direktyva 91/495/EEB (6) dėl visuomenės ir gyvūnų sveikatos problemų, turinčių įtakos triušienos ir ūkiuose auginamų medžiojamų gyvūnų mėsos gamybai ir tiekimui į rinką, valstybėms narėms tais atvejais taip pat buvo leista nukrypti nuo bendrų reikalavimų neapsiribojant tik šviežia mėsa. Pereinamuoju laikotarpiu valstybėms narėms reikėtų ir toliau suteikti tokią galimybę.
(6)
Kompetentingoms institucijoms, tvirtinančioms įmones, ypač tas, kurių pagal anksčiau taikomas taisykles patvirtinti nereikėjo, bet joms buvo leidžiama teikti savo gaminius tik į nacionalinę rinką, tenka sunki užduotis. Todėl reikėtų numatyti pereinamojo laikotarpio priemonę, leidžiančią tokioms įmonėms tol, kol jos bus patvirtintos, ir toliau prekiauti nacionalinėse rinkose.
(7)
Pereinamojo laikotarpio priemonė, taikoma naudojant vyniojimo ir pakavimo medžiagas ir žymėjimo įrangą pagal Reglamento (EB) Nr. 853/2004 II priedo I skirsnio 6 punktą, turi būti persvarstyta siekiant sugriežtinti ankstesnes taisykles dėl žymėjimo įrangos, tuo pat metu tinkamai atsižvelgiant į maisto verslo subjektų lūkesčius dėl leidimo naudoti iki naujos teisinės sistemos įgyvendinimo įsigytą žymėjimo įrangą. Todėl atitinkamos to reglamento nuostatos turėtų būti išbrauktos ir pagal šį reglamentą patvirtintos naujos priemonės. Atsižvelgiant į piktnaudžiavimo šia priemone pavojų, jos trukmę reikėtų apriboti ir užtikrinti, kad kuo greičiau ir ne vėliau kaip iki pereinamojo laikotarpio pabaigos būtų atsisakyta senos, naujų taisyklių neatitinkančios žymėjimo įrangos. Todėl reikėtų atitinkamai iš dalies pakeisti Reglamento (EB) Nr. 853/2004 II priedą ir Reglamento (EB) Nr. 854/2004 I priedą.
(8)
Sanitariniai gyvūninės kilmės maisto importo reikalavimai nebus visiškai suderinti tam tikrų produktų atžvilgiu, o pereinamuoju laikotarpiu šiems produktams taikytinos sąlygos turėtų būti aiškiai apibrėžtos.
(9)
Nuostata dėl informacijos apie maisto grandinę yra naujas reikalavimas maisto verslo subjektams. Siekiant visiškai įgyvendinti reikalavimus dėl informacijos apie maisto grandinę turėtų būti įvestas pereinamasis laikotarpis. Pereinamojo laikotarpio priemonė, sušvelninanti reikalavimą pranešti prieš 24 valandas apie gyvulio atgabenimą į skerdyklą, turėtų palengvinti sklandų keitimąsi informacija tarp ūkio ir skerdyklos.
(10)
Reglamento (EB) Nr. 853/2004 III priedo III skirsnyje reikalaujama, kad valstybinis veterinarijos gydytojas arba patvirtintas veterinarijos gydytojas pasirašytų su ūkiuose auginamais nenaminiais kanopiniais gyvūnais iš ūkio į skerdyklą gabenamus sertifikatus. Direktyvoje 91/495/EEB reikalaujama, kad sertifikatą pasirašytų veterinarijos tarnyba. Pereinamuoju laikotarpiu ši nuostata turėtų ir toliau galioti.
(11)
Reglamento (EB) Nr. 854/2004 I priedo X skyriaus B dalyje pateiktas sertifikatas yra išsamesnis negu pirmiau nurodytas sertifikatas. Pereinamuoju laikotarpiu turėtų būti leista naudoti sertifikatą, kurio pavyzdys pateiktas Direktyvos 91/495/EEB III priede.
(12)
Reglamento (EB) Nr. 853/2004 III priedo V skirsnyje reikalaujama, kad žaliava smulkintai mėsai ruošti atitiktų tam tikrus reikalavimus, ir tame skirsnyje yra nustatyti ženklinimo reikalavimai. Reikėtų įvertinti smulkintos mėsos sudėties, ypač jos riebumo ir jungiamojo audinio bei mėsos baltymų santykio, reikalavimus. Laukiant šio įvertinimo rezultatų reikėtų laikytis 1994 m. gruodžio 14 d. Tarybos direktyvoje 94/65/EB (7), nustatančioje smulkintos mėsos bei mėsos gaminių gamybos ir pateikimo į rinką reikalavimus, nustatytų dabartinių reikalavimų.
(13)
Nepaisant Reglamento (EB) Nr. 853/2004 3 straipsnio 2 dalyje nustatyto bendro principo, pagal kurį, kai tai būtina atsižvelgiant į higienos reikalavimus, maisto verslo subjektai neturi naudoti jokios kitos medžiagos, išskyrus geriamąjį vandenį, pagal Reglamento (EB) Nr. 852/2004 II priedo VII skyriaus ir Reglamento (EB) Nr. 853/2004 III priedo VIII skirsnio I skyriaus II dalies ir III bei IV skyrių nuostatas leidžiama naudoti švarų vandenį apdorojant žuvis, ypač laivuose. Kadangi naudojant švarų vandenį, jeigu jis atitinka Reglamente (EB) Nr. 852/2004 nustatytą apibūdinimą, nekyla pavojų visuomenės sveikatai, siekiant leisti sausumoje esančioms žuvininkystės produktus perdirbančioms įmonėms palaipsniui prisitaikyti, pereinamuoju laikotarpiu tokioms įmonėms reikėtų taikyti atitinkamas Reglamento (EB) Nr. 853/2004 nuostatas.
(14)
Reglamento (EB) Nr. 853/2004 III priedo IX skirsnio II skyriaus III dalies 1 punkto a papunktyje numatyta, kad pieno produktus gaminantys maisto verslo subjektai turi užtikrinti, kad prieš perdirbimą bendras mikroorganizmų skaičius žaliame karvės piene neviršytų nustatytos ribos. Šio reikalavimo laikymasis yra ypač svarbus maisto saugai tais atvejais, kai pienas turi būti termiškai apdorotas, bet nebuvo perdirbtas per nustatytą laikotarpį. Taikant pereinamojo laikotarpio priemonę, tik esant šioms aplinkybėms turi būti tikrinama, ar pienas prieš pat perdirbimą atitinka šį reikalavimą.
(15)
Reglamento (EB) Nr. 853/2004 III priedo X skirsnyje nustatytos konkrečios higienos taisyklės kiaušiniams ir kiaušinių produktams. Pagal I skyriaus 2 dalį kiaušiniai turi būti laikomi ir gabenami esant pastoviai temperatūrai, kuri geriausiai tinka išlaikyti kiaušinių higienos savybes. Kadangi iki 2006 m. sausio 1 d. savo teritorijose valstybės narės turėjo teisę taikyti reguliuojamos temperatūros standartus patalpoms, kuriuose laikomi kiaušiniai, ir gabenimui iš vienos patalpos į kitą, reikėtų aiškiai patvirtinti, kad kompetentingai institucijai leidus pereinamuoju laikotarpiu tie standartai ir toliau bus taikomi. Tai suteiks laiko maisto verslo subjektams pritaikyti savo veiklą ir tvarką prie naujų temperatūros standartų, kurių taikymo gali pareikalauti kompetentinga institucija.
(16)
Pagal Reglamento (EB) Nr. 853/2004 III priedo, X skirsnio II skyriaus II dalies 1 punktą, laikantis tam tikrų sąlygų, iš kiaušinių įskilusiu lukštu galima gaminti kiaušinių produktus. Kaip pereinamojo laikotarpio priemonę reikėtų numatyti tokią galimybę kitoms skystus kiaušinius gaminančioms įmonėms, jeigu jos laikosi tų pačių sąlygų.
(17)
Reglamente (EB) Nr. 854/2004 reikalaujama, kad skerdyklos darbuotojai, kuriems kompetentingos institucijos leido vykdyti oficialiai paskirtų padėjėjų užduotis, turi būti apmokomi ir įgyti kvalifikaciją taip pat kaip oficialiai paskirti padėjėjai. Pereinamuoju laikotarpiu tikslinga suteikti kompetentingoms institucijoms laiko oficialią kontrolę vykdyti padedančių skerdyklų darbuotojų mokymui planuoti, todėl minėtą reikalavimą reikėtų apriboti reikalaujant užtikrinti, kad skerdyklų darbuotojai būtų apmokomi atlikti tik tas konkrečias užduotis, kurias jiems leidžiama atlikti.
(18)
Reglamento (EB) Nr. 882/2004 12 straipsnyje reikalaujama, kad oficialios kontrolės metu paimtų mėginių tyrimus atliekančios laboratorijos būtų akredituotos. Laboratorijos, iš kurių pagal ankstesnius Bendrijos teisės aktus nebuvo reikalaujama akreditacijos, gali reikalauti daugiau laiko visiškai akreditacijai gauti, kadangi tai yra sudėtingas ir sunkus procesas. Leidžiant tokioms laboratorijoms įsigyti akreditaciją tikslinga suteikti joms daugiau laiko.
(19)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
I SKYRIUS
BENDROJI NUOSTATA
1 straipsnis
Pereinamasis laikotarpis
Šiame reglamente nustatomas ketverių metų pereinamasis laikotarpis, kuris pasibaigs 2009 m. gruodžio 31 d. (toliau - pereinamasis laikotarpis).
Šiame reglamente numatytos pereinamojo laikotarpio priemonės taikomos pereinamuoju laikotarpiu, jeigu kitaip nenumatyta 5 ir 8 straipsniuose.
II SKYRIUS
PEREINAMOJO LAIKOTARPIO PRIEMONĖS REGLAMENTUI (EB) Nr. 853/2004 ĮGYVENDINTI
2 straipsnis
Gyvūninės kilmės maisto atsargos
1. Nepažeidžiant atitinkamų Bendrijos teisės aktų, ypač Direktyvos 2000/13/EB (8), gyvūninės kilmės maisto atsargos, pagamintos iki 2006 m. sausio 1 d., gali būti pateikiamos į rinką, jeigu jos pažymėtos Europos Parlamento ir Tarybos direktyvos 2004/41/EB (9) 2 straipsnyje išvardytuose aktuose numatytais ženklais.
2. Jeigu maisto verslo subjektas nustatė ilgesnį 1 dalyje minimų produktų galiojimo terminą nei pereinamasis laikotarpis, šie produktai gali likti rinkoje iki jų galiojimo termino pabaigos.
3 straipsnis
Tiesioginis mažų paukštienos ir kiškinių gyvūnų mėsos kiekių tiekimas
Nukrypstant nuo Reglamento (EB) Nr. 853/2004 1 straipsnio 3 dalies d punkto ir nepažeidžiant jo 1 straipsnio 4 dalies, to reglamento nuostatos netaikomos tais atvejais, kai tiekėjas tiesiogiai galutiniam vartotojui arba į vietines mažmeninės prekybos vietas, aprūpinančias galutinį vartotoją, tiekia mažus ūkyje paskerstų naminių paukščių ir kiškinių gyvūnų mėsos kiekius.
4 straipsnis
Gyvūninės kilmės produktų teikimas į nacionalinę rinką iki įmonės patvirtinimo
Nukrypdami nuo Reglamento (EB) Nr. 853/2004 4 straipsnio 1 dalies, maisto verslo subjektai, kuriems iki 2006 m. sausio 1 d. buvo leista pateikti gyvūninės kilmės produktus į nacionalinę rinką, gali ir toliau teikti į šią rinką tokius produktus, pažymėtus nacionaliniu ženklu, kurio formos neįmanoma supainioti su Reglamento Nr. 853/2004 5 straipsnio 1 dalyje numatytais ženklais, tol, kol kompetentinga institucija, remdamasi Reglamento (EB) Nr. 853/2004 4 straipsnio 2 dalimi, nepatvirtins tokius produktus gaminančios įmonės.
Tokiu nacionaliniu ženklu pažymėtais gyvūninės kilmės maisto produktais galima prekiauti tik valstybės narės, kurioje jie pagaminti, teritorijoje.
5 straipsnis
Vyniojimo, pakavimo ir ženklinimo etiketėmis medžiagos su atspausdintais sveikumo arba identifikavimo ženklais
Iki 2007 m. gruodžio 31 d. maisto verslo subjektai gali ir toliau naudoti vyniojimo, pakavimo ir ženklinimo etiketėmis medžiagas, įsigytas iki 2006 m. sausio 1 d., su atspausdintais sveikumo arba identifikavimo ženklais.
6 straipsnis
Žymėjimo įranga
Maisto verslo subjektai ir kompetentingos institucijos gali ir toliau naudoti žymėjimo įrangą, kuria jie naudojasi iki 2005 m. gruodžio 31 d., kol ji nebus pakeista arba vėliausiai iki pereinamojo laikotarpio pabaigos, jeigu įmonės patvirtinimo numeris lieka nepakeistas.
Kai žymėjimo įranga pakeičiama, kompetentinga institucija užtikrina jos pašalinimą tokiu būdu, kad tos įrangos nebebūtų galima naudoti.
7 straipsnis
Sanitariniai importo reikalavimai
1. Reglamento (EB) Nr. 853/2004 6 straipsnio 1 dalis netaikoma importuojamiems gyvūninės kilmės maisto produktams, kuriems nenustatyti jokie suderinti sanitariniai importo reikalavimai, įskaitant trečiųjų šalių ir trečiųjų šalių dalių bei įmonių, iš kurių leidžiama importuoti, sąrašus.
Kol nebus suderinti šių produktų importą reglamentuojantys Bendrijos teisės aktai, toks importas turi atitikti atitinkamos valstybės narės sanitarinius importo reikalavimus.
2. Nukrypstant nuo Reglamento (EB) Nr. 853/2004 6 straipsnio 4 dalies, maisto verslo subjektams, importuojantiems augalinės kilmės produktus ir apdorotus gyvūninės kilmės produktus, netaikomi šiame straipsnyje numatyti įpareigojimai.
Kol, remiantis pavojų įvertinimu, nebus įgyvendintos nuostatos dėl suderintų sanitarinių importo reikalavimų ir tokių produktų kontrolės, importuojami produktai prireikus turi atitikti suderintas Bendrijos taisykles, galiojančias iki 2006 m. sausio 1 d., o kitais atvejais - valstybių narių iki tos datos įgyvendintas nacionalines taisykles.
8 straipsnis
Informacija apie maisto grandinę
1. Nukrypdamos nuo Reglamento (EB) Nr. 853/2004 II priedo III skirsnyje nustatytų reikalavimų, valstybės narės palaipsniui įgyvendina šiuos reikalavimus įvairiuose sektoriuose, įskaitant paukštininkystės sektorių, kuriame jie įgyvendinami nedelsiant, kiaulienos sektoriuje reikalavimus dėl informacijos apie maisto grandinę įgyvendindamos iki pereinamojo laikotarpio antrųjų, o arklienos ir veršienos sektoriuose - iki trečiųjų metų pabaigos.
Valstybės narės, taikydamos šią pereinamojo laikotarpio priemonę, kiekvienų metų pabaigoje informuoja Komisiją apie jos įgyvendinimą.
2. Nukrypdama nuo Reglamento (EB) Nr. 853/2004 II priedo III skirsnio 2 punkte nustatytų reikalavimų, susijusių su nuostata dėl informacijos apie maisto grandinę pateikimo skerdyklą eksploatuojantiems subjektams ne vėliau kaip prieš 24 valandas, kompetentinga institucija gali leisti pateikti tokią informaciją kartu su visų rūšių gyvūnais, su kuriais ji yra susijusi, skerdyklą eksploatuojantiems subjektams visais atvejais, kai tai nekelia grėsmės Reglamento (EB) Nr. 853/2004 tikslams.
Vis dėlto bet kokia informacija apie maisto grandinę, kurios žinojimas galėtų sukelti rimtų sutrikimų skerdyklos veikloje, pateikiama skerdyklą eksploatuojantiems subjektams daug anksčiau nei gyvūnai atgabenami į skerdyklą.
9 straipsnis
Ūkiuose auginamų nenaminių kanopinių gyvūnų mėsa
Nukrypstant nuo Reglamento (EB) Nr. 853/2004 III priedo III skirsnio 3 punkto j papunkčio reikalavimų, 16 straipsnyje nurodytą sertifikatą, patvirtinantį palankius patikrinimo prieš skerdimą rezultatus, išduoda ir pasirašo veterinarijos tarnyba.
10 straipsnis
Smulkintos mėsos sudėties ir ženklinimo reikalavimai
1. Nukrypstant nuo Reglamento (EB) Nr. 853/2004 III priedo V skyriaus II skirsnio 1 dalies reikalavimų, maisto verslo subjektai privalo patikrinti į įmonę pristatomą žaliavą, siekdami užtikrinti, kad atitinkamų pavadinimų galutiniai produktai atitiktų toliau lentelėje nurodytus kriterijus:
Lentelė: Sudėties kriterijai, tikrinami pagal dienos vidurkį
Riebumas
Jungiamojo audinio ir mėsos baltymų santykis
-
liesa smulkinta mėsa
≤ 7 %
≤ 12
-
smulkinta gryna jautiena
≤ 20 %
≤ 15
-
smulkinta mėsa, kurioje yra kiaulienos
≤ 30 %
≤ 18
-
smulkinta kitų rūšių gyvūnų mėsa
≤ 25 %
≤ 15
2. Nukrypstant nuo Reglamento (EB) Nr. 853/2004 III priedo V skyriaus IV skirsnio reikalavimų produktų etiketėse turi būti šie žodžiai:
-
„riebumo procentas mažesnis negu ...“
-
„jungiamojo audinio ir mėsos baltymų santykis mažesnis negu ...“.
3. Valstybės narės gali leisti pateikti į nacionalinę rinką šių kriterijų neatitinkančią smulkintą mėsą, pažymėtą nacionaliniu ženklu, kurio neįmanoma sumaišyti su Reglamento (EB) Nr. 853/2004 straipsnio 1 dalyje numatytais ženklais.
11 straipsnis
Švaraus vandens naudojimas
1. Nukrypstant nuo Reglamento (EB) Nr. 853/2004 3 straipsnio 2 dalies ir to reglamento III priedo VIII skirsnio III skyriaus A dalies 1 punkto, sausumoje esančiose įmonėse šviežiems žuvininkystės produktams atšaldyti naudojami ledai gali būti gaminami iš švaraus vandens.
2. Nukrypdami nuo Reglamento (EB) Nr. 853/2004 3 straipsnio 2 dalies ir to reglamento III priedo VIII skirsnio III skyriaus A dalies 2 ir 3 punktų, maisto verslo subjektai žuvininkystės produktų apdorojimo įmonėse, įskaitant laivus, gali naudoti švarų vandenį.
3. Nukrypdami nuo Reglamento (EB) Nr. 853/2004 3 straipsnio 2 dalies ir to reglamento III priedo VIII skirsnio IV skyriaus 1 punkto, maisto verslo subjektai sausumoje esančiose įmonėse gali naudoti švarų vandenį išvirtiems vėžiagyviams ir moliuskams atvėsinti.
12 straipsnis
Žalias pienas ir pieno produktai
Nukrypstant nuo Reglamento (EB) Nr. 853/2004 III priedo IX skirsnio II skyriaus III dalies 1 punkto a papunkčio, didžiausias bendras mikroorganizmų skaičius žaliame karvės piene nustatomas tik tais atvejais, kai pienas turi būti, bet nebuvo termiškai apdorotas per atitinkamą laikotarpį, apibūdintą maisto verslo subjektų nustatytose RVASVT paremtose procedūrose.
13 straipsnis
Kiaušiniai ir kiaušinių produktai
1. Valstybės narės, kurios iki 2006 m. sausio 1 d. kiaušinių laikymo patalpoms ir kiaušinius iš vienų patalpų į kitas gabenančioms transporto priemonėms taiko nacionalinius temperatūros reikalavimus, tuos reikalavimus gali taikyti ir toliau.
2. Maisto verslo subjektai gali ir toliau naudoti kiaušinius įskilusiais lukštais skystiesiems kiaušiniams gaminti tuo tikslu patvirtintose įmonėse, jeigu gamybos įmonė arba pakavimo centras juos tiesiogiai pristato ir jie kaip įmanoma greičiau sudaužomi.
III SKYRIUS
PEREINAMOJO LAIKOTARPIO PRIEMONĖS REGLAMENTUI (EB) Nr. 854/2004 ĮGYVENDINTI
14 straipsnis
Skerdyklų darbuotojų, padedančių vykdyti oficialią kontrolę, mokymas
Nukrypstant nuo Reglamento (EB) Nr. 854/2004 5 straipsnio 6 dalies a punkto i papunkčio ir to reglamento I priedo III skirsnio III skyriaus A dalies a punkto, skerdyklos darbuotojai, kuriuos kompetentinga institucija įgaliojo atlikti konkrečias pagalbines užduotis, turi būti mokomi kaip ir oficialiai paskirti padėjėjai, bet tik tų konkrečių užduočių, kurias jiems leista atlikti, o oficialiai paskirtiems padėjėjams privalomų egzaminų jiems laikyti nebūtina.
Prieš suteikdama skerdyklų darbuotojams teisę atlikti oficialiai paskirtų padėjėjų užduotis, kompetentinga institucija užtikrina, kad toks mokymas būtų pakankamas.
Kompetentinga institucija tikrina, ar buvo organizuoti papildomi mokymai ir ar buvo imtasi būtinų priemonių, kad skerdyklų darbuotojams, išlaikiusiems oficialiai paskirtiems padėjėjams privalomus egzaminus, kuo greičiau ir vėliausiai iki pereinamojo laikotarpio pabaigos būtų suteikta tinkama kvalifikacija.
15 straipsnis
Įmonių, kurių darbuotojai padeda vykdyti oficialią kontrolę, sertifikavimas
Nukrypstant nuo Reglamento 854/2004 I priedo III skirsnio III skyriaus A dalies a punkto antros pastraipos, iš įmonių, norinčių, kad jų darbuotojai padėtų vykdyti oficialią kontrolę, pereinamuoju laikotarpiu nereikalaujama turėti tarptautiniu mastu pripažįstamų sertifikatų, jeigu įmonė įrodo, kad ji pradėjo siekti ir tebesiekia gauti sertifikatą, kuris atitinka tarptautinius standartus - pavyzdžiui, atitinkamus EN ISO kokybės valdymo arba maisto saugos standartus.
16 straipsnis
Ūkiuose auginamų nenaminių kanopinių gyvūnų mėsos sertifikato pavyzdys
Nukrypstant nuo Reglamento (EB) NR. 854/2004 I priedo IV skirsnio VII skyriaus A dalies 4 punkto, Direktyvos 91/495/EEB III priede pateiktas sertifikato pavyzdys gali būti naudojamas iš ūkio į skerdyklą pervežant ūkiuose auginamus nenaminius kanopinius gyvūnus.
17 straipsnis
Sanitariniai importo reikalavimai
Reglamento (EB) Nr. 854/2004 III skyrius netaikomas importuojant gyvūninės kilmės maisto produktus, kuriems nenustatyti jokie suderinti sanitariniai importo reikalavimai, įskaitant trečiųjų šalių ir trečiųjų šalių dalių bei įmonių, iš kurių leidžiama importuoti, sąrašus.
Kol nebus suderinti šių produktų importą reglamentuojantys Bendrijos teisės aktai, toks importas turi atitikti atitinkamos valstybės narės sanitarinius importo reikalavimus.
IV SKYRIUS
PEREINAMOJO LAIKOTARPIO PRIEMONĖS REGLAMENTUI (EB) Nr. 882/2004 ĮGYVENDINTI
18 straipsnis
Laboratorijų akreditavimas
a)
įrodo, kad ji pradėjo siekti ir vykdo būtinas akreditacijai gauti procedūras pagal Reglamentą (EB) Nr. 882/2004;
b)
pateikia kompetentingai institucijai pakankamas garantijas, įrodančias, kad kokybės kontrolės sistema laboratorijos vykdomiems oficialios kontrolės tyrimams bus įdiegta iki 2006 m. sausio 1 d.
V SKYRIUS
BAIGIAMOSIOS NUOSTATOS
19 straipsnis
Persvarstymas
Pereinamojo laikotarpio priemonės, įskaitant šiame reglamente nustatytas sąlygas, gali būti persvarstytos bet kuriuo metu, atsižvelgiant į patirtį, įgytą įgyvendinant tas priemones ir Reglamentus (EB) Nr. 853/2004, (EB) Nr. 854/2004 ir (EB) Nr. 882/2004.
20 straipsnis
Reglamento (EB) Nr. 853/2004 pakeitimas
Reglamento (EB) Nr. 853/2004 II priedo I skirsnio B dalies 6 punkte išbraukiama trečia pastraipa.
21 straipsnis
Reglamento (EB) Nr. 854/2004 pakeitimas
Reglamento (EB) Nr. 854/2004 I priedo III skyriaus I skirsnio 6 punkte išbraukiamas antras sakinys.
22 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Reglamentas taikomas nuo 2006 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 5 d.